In ’n ope brief aan alle Comrades-deelnemers het die voorsitter van die organiseringskomitee, Cheryl Winn, gesê dat die besluit om die ultramarathon te kanselleer nie ligtelik geneem is nie.
Die gewilde Comrades-marathon is amptelik weens die wêreldwye Covid-19-pandemie gekanselleer. Dit is die eerste keer sedert die Tweede Wêreldoorlog dat organiseerders genoop was om só ’n drastiese stap te neem.
“Soos reeds genoem het ons alreeds baie uitgawes aangegaan toe die wêreldwye Covid-19-pandemie ons getref het. Die uitgawes het onder andere die T-hemde en geskenkpakke ingesluit wat almal met die 2020-datumstempel daarop vervaardig is – hulle kon dus nie na 2021 oorgedra word nie. Die waarde van die items is meer as die inskrywingsgeld van R600 wat plaaslike atlete betaal het; hoewel dit nie ’n perfekte oplossing is nie, glo ons dat dit ’n regverdige een is.”
“Ons is nie perfek nie, maar ons doen alles binne ons vermoë om die beste van ’n slegte situasie te maak. Ons werp alles in die stryd om ons geliefde wedloop vir die volgende 99 jaar suksesvol aan te bied.”
Inskrywings is gratis vir alle Suid-Afrikaners wat vir die 2020-ultramarathon ingeskryf het en jy kan tussen wedlope van 5 km, 10 km, 21 km 45 km of 90 km kies.
“Soos altyd sal ons verwag dat ons atlete die nodige voorsorgmaatreëls sal tref rakende die afsonderingsregulasies. Hierdie is egter dié wedloop waar ons wil poog om atlete reg oor die wêreld te laat saamstaan in een ongelooflike virtuele gebeurtenis.”